Rantabulevardille tuotiin heinäkuun iskun jälkeen kukkia ja muita kunnianosoituksia kymmenille kuolonuhreille ja sadoille loukkaantuneille.

Rantabulevardille tuotiin heinäkuun iskun jälkeen kukkia ja muita kunnianosoituksia kymmenille kuolonuhreille ja sadoille loukkaantuneille. Oliver Anrigo / EPA

Jos Mohamed Lahouaiej-Bouhlel radikalisoitui, sen täytyi tapahtua todella nopeasti, eikä siitä juuri jäänyt jälkiä, tutkimus osoittaa.

Nizzassa heinäkuussa rantabulevardille kuorma-autolla ajanut ja kymmeniä ihmisiä tappanut mies on poliisitutkimuksissa osoittautunut hyvin häiriintyneeksi, mutta ei aatteelliseksi islamistiksi, kertoo poliisin tutkimusasiakirjat lukenut ranskalainen Libération (siirryt toiseen palveluun)-lehti.

Tutkimuksissa osoittautui, että Mohamed Lahouaiej-Bouhlel oli erittäin viehättänyt väkivallasta ja pornosta ja etenkin niiden yhdistelmästä. Islamismia hänen tietokoneeltaan sen sijaan löytyi vain muutaman videon verran.

"Hän rakasti Ranskaa"

Lahouaiej-Bouhlel ei harjoittanut islaminuskoa, vaan toimi sen käskyjä vastaan muun muassa polttamalla tupakkaa, juomalla alkoholia ja syömällä sianlihaa.

Yksi poliisin haastattelemista ystävistä kertoi, että Tunisiasta kotoisin ollut nizzalaistunut Lahouaiej-Bouhlel rakasti Ranskaa ja ranskalaisuutta eikä lainkaan pitänyt arabeista.

Kun islamistiterroristit hyökkäsivät Pariisissa Charlie Hebdo -lehden toimitukseen viime vuoden tammikuussa, Lahouaiej-Bouhlel lähetti ystävälleen myötätunnon symboliksi muodostuneen "Minä olen Charlie" -viestin.

Iskun syy jäi yhä selviämättä

Toisaalta todistaja toisensa jälkeen kuvaili Lahouaiej-Bouhlelin häiriintyneisyyttä. Hän pahoinpiteli vaimoaan ja ahdisteli myös muita naisia. Kotona hän muun muassa viilteli tyttärensä nuken veitsellä ja ulosti lastensa sänkyyn, todistajat kertoivat.

Kuorma-autoisku ei tutkimusten mukaan ollut päähänpisto, vaan Lahouaiej-Bouhlel oli suunnitellut sitä vuoden, vaikka perusteet jäivätkin tutkijoille hämäriksi.

Hän muun muassa yritti useita kertoja vuokrata kuorma-auton eikä tyytynyt tulokseen, ennen kuin sai vuokrattua mielestään kyllin ison ja painavan ajoneuvon. Sillä hän ajoi Ranskan kansallispäivää viettäneeseen väkijoukkoon. 86 ihmistä kuoli ja yli 400 loukkaantui.